text: 48-årig mand fængslet efter knivstikkeri
  20 februar 2016 kl. 13.33
  En 48-årig mand er blevet varetægtsfængslet i fire uger efter knivstikkeri i Esbjerg sent fredag aften.
  Klokken 23:03 fredag aften ringer en borger til Syd- og Sønderjyllands Politi og fortæller, at der ligger en blødende mand i en opgang på Gammel Vardevej i Esbjerg. Politiet sørger hurtigt for at få manden på sygehuset. Det viser sig, at manden har stik- og knivsår både i hovedet og på benene.
  - Da vi får manden frem til sygehuset står det klart, at hans skader ikke er livsturende, men der er ingen tvivl om, at der er hændt ham noget, og at han er kommet meget til skade, siger vagtchef Erik Lindholdt til TV SYD
  Kort tid efter får politiet en ny henvendelse. En borger har fundet en fordrukken mand liggende på fortovet på Gammel Vardevej. I hånden har han en blodig kniv. Politiet sigter den 48-årige mand for knivstikkene på manden i opgangen. Den 48-årige formodede gerningsmand er nu varetægtsfængslet i fire uger.
  